ทรัมป์เตรียมเฮ! ซีอีโอ “ยูทูป” ส่งซิกจ่อยกเลิกระงับช่อง หากความเสี่ยงเหตุรุนแรงลดลง
ทรัมป์เตรียมเฮ! ซีอีโอ "ยูทูป" ส่งซิกจ่อยกเลิกระงับช่อง หากความเสี่ยงที่จะเกิดเหตุรุนแรงในโลกความจริงลดลง
5 มี.ค. 2564

ซูซาน วอจซิกกี ซีอีโอของยูทูป (YouTube) ซึ่งอยู่ในเครือของอัลฟาเบท อิงค์ (Alphabet Inc.) ซึ่งเป็นบริษัทแม่ของกูเกิล เปิดเผยว่า บริษัทจะยกเลิกคำสั่งระงับใช้ช่องยูทูบของอดีตประธานาธิบดีโดนัลด์ ทรัมป์ แห่งสหรัฐอเมริกา เมื่อพิจารณาแล้วเห็นว่า ความเสี่ยงที่จะเกิดความรุนแรงในโลกแห่งความเป็นจริงนั้นได้ลดน้อยลง
อนึ่ง ก่อนหน้านี้ ยูทูบได้สั่งระงับบัญชีผู้ใช้งานช่องยูทูบของอดีตปธน.ทรัมป์ เนื่องจากละเมิดนโยบายเกี่ยวกับการยั่วยุให้เกิดความรุนแรง หลังกลุ่มผู้สนับสนุนของทรัมป์บุกเข้าโจมตีภายในอาคารรัฐสภาสหรัฐในเดือนม.ค.ที่ผ่านมา
“ช่องยูทูบของทรัมป์จะยังคงถูกระงับ เนื่องจากมีความเสี่ยงที่จะกระตุ้นให้เกิดความรุนแรง” นางวอจซิกกีกล่าวในระหว่างให้สัมภาษณ์กับผู้นำสถาบันแอตแลนติก เคาน์ซิล พร้อมทั้งระบุเสริมว่า คำเตือนล่าสุดของตำรวจรัฐสภาเกี่ยวกับการโจมตีครั้งใหม่ที่อาจเกิดขึ้นเมื่อวานนี้นั้น แสดงให้เห็นว่า ยังคงมีความเสี่ยงสูงที่จะเกิดความรุนแรง